Акафист Пресвятей Богородице, иконы Ея ради, Прибавление ума именуемыя.

Кондак 1

Избра́нней от всех родо́в Бо́жией Ма́тери, Небесе́ и земли́ Цари́це, врачевство́ духо́вное всему́ ми́ру подаю́щей, благода́рная пе́ния прино́сим о дарова́нии Боже́ственнаго сокро́вища, чудотво́рныя ико́ны Ея́, Прибавле́ние ума́ нарече́нныя, е́юже огражда́еми, ра́дуемся све́тло и с любо́вию взыва́ем: Ра́дуйся, Всеми́лостивая Влады́чице, прему́дрость и ра́зум ве́рным лю́дем Твои́м да́рующая.

Икос 1

А́нгел предста́тель по́слан бы́сть во град Назаре́т к чи́стей Отрокови́це Мари́и рещи́: «Ра́дуйся, Тобо́ю бо Сын Бо́жий воплоти́тся». Пречи́стая же Де́ва, благове́стие Арха́нгела слы́шавши, во смире́нии се́рдца отвеща́: «Се, Раба́ Госпо́дня, бу́ди Мне по глаго́лу твоему́». Мы же гре́шнии, благогове́йно чту́ще Ма́терь Христа́ Бо́га на́шего, я́ко от А́нгела научи́хомся, та́ко со умиле́нием вопие́м Благода́тней:

Ра́дуйся, Благослове́нная в жена́х;

ра́дуйся, у Го́спода обре́тшая благода́ть.

Ра́дуйся, си́лою Всевы́шняго осене́нная;

ра́дуйся, Ду́хом Святы́м освяще́нная.

Ра́дуйся, ве́рная Рабо́ Госпо́дня;

ра́дуйся, Спаси́теля ми́ра ро́ждшая.

Ра́дуйся, Богоизбра́нная Отрокови́це;

ра́дуйся, Небесе́ и земли́ Цари́це.

Ра́дуйся, Ма́ти Све́та, всех просвеща́ющаго;

ра́дуйся, ве́рных смы́слы озаря́ющая.

Ра́дуйся, прему́дрых превосходя́щая ра́зум;

ра́дуйся, я́ко Тя ублажа́ют вси ро́ди.

Ра́дуйся, Всеми́лостивая Влады́чице, прему́дрость и ра́зум ве́рным лю́дем Твои́м да́рующая.

Кондак 2

Ви́дящи, Всенепоро́чная, жела́ние люде́й новопросвеще́нных, благослови́ла еси́ ева́нгельских та́ин благове́стника апо́стола Луку́ написа́ти пречи́стаго ли́ка Твоего́ изображе́ние, и проглаго́лала еси́: «С сим о́бразом благода́ть Моя́ и си́ла да бу́дет». Те́мже благогове́йно покланя́ющеся пред святы́ми ико́нами Твои́ми, и́миже весь мир христиа́нский украси́ла еси́, благода́рственно вопие́м о Тебе́ Бо́гу: Аллилу́иа.

Икос 2

Ра́зум небе́сный открыва́ющи, Пречи́стая Де́во, мно́гажды благоволи́ла еси́ яви́ти всем ве́рным, какова́ есть во́ля Бо́жия, блага́я и соверше́нная, и всяк ум превосходя́щая. При́зри на нас, Всепе́тая Богоро́дице, озари́ све́том и́стины, уте́ши нас, я́ко Ма́ти, наста́ви нас на путь пра́́́вды, да возопии́м моля́щеся Тебе́ та́ко:

Ра́дуйся, Бо́жию Прему́дрость, Христа́ роди́вшая;

ра́дуйся, Бо́га челове́ком соедини́вшая.

Ра́дуйся, све́том ра́зума ду́ши на́ша просвеща́ющая;

ра́дуйся, неизрече́нную сла́ву Бо́жию вмеща́ющая.

Ра́дуйся, почита́ющих святы́я ико́ны освяща́ющая;

ра́дуйся, духо́вная сокро́вища ще́дро раздаю́щая.

Ра́дуйся, честны́м Твои́м ико́нам благода́ть да́рующая;

ра́дуйся, поклоне́ние пред о́бразы Твои́ми Сама́ прие́млющая.

Ра́дуйся, исцеле́ния от ико́н Твои́х излива́ющая;

ра́дуйся, к Небесе́м умы́ и сердца́ на́ша возводя́щая.

Ра́дуйся, всю вселе́нную луча́ми Твоея́ благода́ти озаря́ющая;

ра́дуйся, с Сы́ном Твои́м и Бо́гом ве́чно ца́рствующая.

Ра́дуйся, Всеми́лостивая Влады́чице, прему́дрость и ра́зум ве́рным лю́дем Твои́м да́рующая.

Кондак 3

Си́лою благода́тною осеня́еми, благочести́вии лю́дие во град Назаре́т приидо́ша и обрето́ша та́мо дом Богоро́дичен, иде́же Пречи́стая Де́ва роди́ся и благове́стие Арха́нгела прия́т, и пренесо́ша дом той в зе́млю Итали́йскую, во гра́д Лоре́то. Верху́ же до́ма о́наго доны́не есть о́браз Богоро́дичен, от дре́ва ре́зан, его́же а́нгельския Небе́сныя Си́лы неви́димо окружа́ют и благоле́пно че́ствуют, ра́достне вопию́ще Бо́гу: Аллилу́иа.

Икос 3

Иму́щи к ро́ду христиа́нскому ма́тернее милосе́рдие, вси концы́ земли́ ко спасе́нию призыва́еши, Пречи́стая, те́мже у́бо наро́ди разноязы́чнии от мно́гих стран прихо́дят в дом Твой, и пред ико́ною Твое́ю покая́ние прино́сят, и к жи́зни но́вей благода́тное укрепле́ние прие́млют. Сего́ ра́ди от восто́ка до за́пада просла́влена бысть ико́на Твоя́ чудесы́ мно́гими, и изба́вленнии от боле́зней, скорбе́й и напа́стей лю́дие прино́сят Ти благодаре́ния, взыва́юще:

Ра́дуйся, До́ме, Его́же созда́ Себе Прему́дрость Бо́жия;

ра́дуйся, Гра́де Бо́жий, И́же от ма́лаго гра́да Назаре́та произы́де.

Ра́дуйся, дом Бо́жий вхожде́нием Твои́м озари́вшая;

ра́дуйся, Отрокови́це Свята́я, Святы́х бо́льшая.

Ра́дуйся, с Предве́чным Богомладе́нцем в Назаре́т прише́дшая;

ра́дуйся, та́инству спасе́ния ро́да челове́ческаго послужи́вшая.

Ра́дуйся, Ле́ствице, е́юже восхо́дим от земли́ на Не́бо;

ра́дуйся, всему́ ми́ру преди́вный Покро́ве.

Ра́дуйся, я́ко с ве́рою покланя́емся пречи́стаго ли́ка Твоего́ изображе́нию;

ра́дуйся, я́ко от него́ прие́млем благода́тныя да́ры во спасе́ние.

Ра́дуйся, ди́вная зна́мения ико́нами Твои́ми соверша́ющая;

ра́дуйся, род христиа́нский держа́вно заступа́ющая.

Ра́дуйся, Всеми́лостивая Влады́чице, прему́дрость и ра́зум ве́рным лю́дем Твои́м да́рующая.

Кондак 4

Бу́рею ско́рби ве́лия одержи́мь бе изо́граф не́кий в помраче́нии ра́зума, от земны́х враче́й по́льзы не получи́вый. Тогда́ Пречи́стая Ма́ти Го́спода яви́ся боля́щему в том же о́бразе, и́же и дом Ея во гра́де Лоре́то освяща́ет, и запове́да ико́ну написа́ти. Сие́ испо́лнив, изо́граф исцели́ся и от сего́ ико́ну новопи́саную Прибавле́ние ума́ нарече́, поя́ пред не́ю хвале́бную песнь Бо́гу: Аллилу́иа.

Икос 4

Слы́шавше лю́дие земли́ Ру́сския, я́ко благоизво́ли Пресвята́я Богоро́дица да́ти им в ра́дость и утеше́ние ико́ну Свою́, Прибавле́ние ума́ нарече́нную, украси́ша хра́мы и до́мы своя́ мно́гими спи́сками ея́, от ни́хже ди́вная зна́мения и чудеса́ оби́льно содева́ются всем притека́ющим с ве́рою и пою́щим Преблагослове́нней такова́я:

Ра́дуйся, о́браз Твой честны́й во утеше́ние и освяще́ние нам дарова́вшая;

ра́дуйся, со ико́нами Твои́ми благода́тными неви́димо в до́мы на́ша входя́щая.

Ра́дуйся, боле́зни душе́вныя и теле́сныя ико́ною Твое́ю ско́ро врачу́ющая;

ра́дуйся, лю́бящия и чту́щия Твой о́браз от вся́ких бед избавля́ющая.

Ра́дуйся, оста́вленных вра́чами на Свои́ всемо́щнеи ру́це прие́млющая;

ра́дуйся, благослове́ние, здра́вие и ра́дование тем подаю́щая.

Ра́дуйся, я́ко от восто́ка и до за́пада и́мя Твое́ ублажа́ется;

ра́дуйся, зе́млю на́шу покро́вом ми́лости Твоея́ осеня́ющая.

Ра́дуйся, помраче́нных умо́в исцеле́ние;

ра́дуйся, по́мыслов на́ших просвеще́ние.

Ра́дуйся, позна́ния и́стины чи́стое зерца́ло;

ра́дуйся, ве́ры пра́выя кре́пкое забра́ло.

Ра́дуйся, Всеми́лостивая Влады́чице, прему́дрость и ра́зум ве́рным лю́дем Твои́м да́рующая.

Кондак 5

Боготе́чней звезде́ подо́бна яви́ся ико́на Твоя́, Богома́ти: страну́ бо на́шу и гра́ды ея́ освяща́ет, су́щих во тьме неве́жества све́том богове́дения озаря́ет, ра́зум наш, страстьми́ помраче́нный, просвеща́ет, заблу́ждшия наставля́ет на путь де́лания за́поведей Сы́на Твоего́ и Бо́га, Ему́же благода́рственно вопие́м: Аллилу́иа.

Икос 5

Ви́девше ди́вную ико́ну Богома́тере и позна́вше ю́ и́стинное Боже́ственное сокро́вище, к ней усе́рдно притека́ем, в неду́зех исцеле́ние, в ско́рбех утеше́ние, в беда́х избавле́ние прие́млем и ра́достно пое́м Засту́пнице на́шей:

Ра́дуйся, Ма́ти Све́та присносу́щнаго, благода́тию всю вселе́нную озари́вшаго;

ра́дуйся, Со́лнце Пра́вды, Христа́ Бо́га на́шего, яви́вшая.

Ра́дуйся, мрак неве́дения на́шего разгоня́ющая;

ра́дуйся, заря́ми благода́ти нас просвеща́ющая.

Ра́дуйся, свеще́ неугаси́мая, пла́мень ве́ры возжига́ющая;

ра́дуйся, свет богове́дения всем пролива́ющая.

Ра́дуйся, доброде́тели путь освеща́ющая;

ра́дуйся, весну́ спасе́ния нам возвеща́ющая.

Ра́дуйся, явле́нием ико́ны Твоея́ ве́рных осиява́ющая;

ра́дуйся, от бед и напа́стей кре́пкою руко́ю изыма́ющая.

Ра́дуйся, любве́ Боже́ственныя свети́льниче;

ра́дуйся, святы́ни преми́рныя исто́чниче.

Ра́дуйся, Всеми́лостивая Влады́чице, прему́дрость и ра́зум ве́рным лю́дем Твои́м да́рующая.

Кондак 6

Пропове́дует мир весь ми́лости Твоя́, Ма́ти Го́спода на́шего, во всех бо конце́х земли́ ико́на Твоя́, Прибавле́ние ума́ имену́емая, луча́ми чуде́с сия́ет, просвеща́ющи ду́ши на́ша све́том Бо́жия благода́ти и подвиза́ющи пе́ти просла́вльшему Тя Бо́гу: Аллилу́иа.

Икос 6

Возсия́ в честне́й ико́не Твое́й, Богоро́дице, свет спасе́ния всем, блужда́ющим во тьме грехо́в и страсте́й, и всем моля́щимся пред не́ю с ве́рою и благогове́нием ско́рая по́мощь подае́тся. Умо́в на́ших омраче́ние све́том Твои́м отжени́, Всепе́тая, и да́руй и́стинный Свет узре́ти всем, с любо́вию вопию́щим Ти си́це:

Ра́дуйся, звездо́ незаходи́мая, Со́лнце Пра́вды в мир вводя́щая;

ра́дуйся, Ма́ти Све́та и́стиннаго, ду́ши ве́рных просвеща́ющаго.

Ра́дуйся, све́тлым покро́вом ум наш омраче́нный осеня́ющая;

ра́дуйся, заре́ невече́рняя, мглу на́ших грехо́в разгоня́ющая.

Ра́дуйся, во благода́тнем уче́нии наставля́ющая;

ра́дуйся, тьмы и ве́чных мук нас избавля́ющая.

Ра́дуйся, от сете́й вра́жиих свобожда́ющая;

ра́дуйся, безу́мие ми́ра побежда́ющая.

Ра́дуйся, душевре́дных уче́ний низложе́ние;

ра́дуйся, душеполе́зных зна́ний дарова́ние.

Ра́дуйся, ико́ною Твое́ю нас утеша́ющая;

ра́дуйся, све́том ра́дости ду́ши веселя́щая.

Ра́дуйся, Всеми́лостивая Влады́чице, прему́дрость и ра́зум ве́рным лю́дем Твои́м да́рующая.

Кондак 7

Хотя́щи всем челове́ком спасти́ся и в ра́зум и́стины приити́, Пречи́стая Ма́ти Свой о́браз, Прибавле́ние ума́ имену́емый, дарова́ла есть нам, да вси, с ве́рою моля́щиися пред ним, кре́пость сло́ва, и ра́зум, и му́дрость прии́мше, в тишине́ помысло́в Царю́ и Бо́гу на́шему пою́т: Аллилу́иа.

Икос 7

Но́вая и пресла́вная чудеса́ явля́еши, Ма́ти Бо́жия, ве́рным лю́дем свято́ю ико́ною Твое́ю: си́лою благода́ти Христо́вы помраче́нныя умо́м просвеща́еши, от безу́мия отвраща́еши, разсла́бленныя укрепля́еши и всем притека́ющим к целе́бному Твоему́ о́бразу ско́рую по́мощь подае́ши, подвиза́ющи пе́ти Тебе́ такова́я:

Ра́дуйся, из глубины́ неве́дения извлача́ющая;

ра́дуйся, мно́гия в ра́зуме просвеща́ющая.

Ра́дуйся, сло́во прему́дрости прося́щим да́рующая;

ра́дуйся, несмы́сленных разу́мны содева́ющая.

Ра́дуйся, грехо́вныя по́мыслы отгоня́ющая;

ра́дуйся, сердца́ ожесточе́нная умягча́ющая.

Ра́дуйся, ум к Бо́гу возвыша́ющая;

ра́дуйся, нему́дрыя умудря́ющая.

Ра́дуйся, ко благоче́стию наставля́ющая;

ра́дуйся, ве́чною ра́достию одаря́ющая.

Ра́дуйся, к Сы́ну Твоему́ и Бо́гу моли́твы ве́рных принося́щая;

ра́дуйся, и Сама́ непреста́нно у Престо́ла Вседержи́теля о всех моля́щаяся.

Ра́дуйся, Всеми́лостивая Влады́чице, прему́дрость и ра́зум ве́рным лю́дем Твои́м да́рующая.

Кондак 8

Стра́нно есть ви́дети, ка́ко ико́на Твоя́, Пречи́стая Богоро́дице Де́во, руко́ю челове́ческою напи́санная, си́лою Твое́ю Боже́ственною ду́хов тьмы прогоня́ет, не́мощию ума́ одержи́мым ра́зум подае́т и всех неудо́́бь уча́щихся све́тло умудря́ет; те́мже и мы, во гресе́х погиба́ющии, мо́лим Тя со слеза́ми: изба́ви нас от враг ви́димых и неви́димых, от тьмы неразу́мия и мра́ка пре́лести, да всегда́ пое́м Спаси́телю и Бо́гу на́шему: Аллилу́иа.

Икос 8

Вся земля́ на́ша преиспо́лнена есть, а́ки звезда́ми богосве́тлыми, чудотво́рными о́бразами Твои́ми, Богоро́дице Де́во, в не́йже и сия́ ико́на Твоя́, Прибавле́ние ума́ нарече́нная, благода́тию сия́ет и согрева́ет оледене́вшая сердца́ на́ша зна́меньми ми́лости Твоея́ к нам гре́шным. Сего́ ра́ди пред ли́ком Твои́м святы́м прекло́ньше коле́на, воспева́ем Тя, Всепречи́стая Ма́ти на́ша, та́ко:

Ра́дуйся, ско́рби на́ша в ра́дость претворя́ющая;

ра́дуйся, от разжже́нных стрел лука́ваго нас защища́ющая.

Ра́дуйся, ве́рных ра́зум просвеща́ющая;

ра́дуйся, неве́рныя посрамля́ющая.

Ра́дуйся, младе́нцев воспита́ние и благода́тное охране́ние;

ра́дуйся, ю́ных наставле́ние и целому́дренное огражде́ние.

Ра́дуйся, неудо́бь уча́щимся ра́зум подаю́щая;

ра́дуйся, помраче́нныя умо́м исцеля́ющая.

Ра́дуйся, вра́жия се́ти разруша́ющая;

ра́дуйся, благода́тию де́моны прогоня́ющая.

Ра́дуйся, Ма́ти щедро́т и милосе́рдия;

ра́дуйся, спасе́ния на́шего Наде́ждо.

Ра́дуйся, Всеми́лостивая Влады́чице, прему́дрость и ра́зум ве́рным лю́дем Твои́м да́рующая.

Кондак 9

Вся́кое естество́ А́нгельское благогове́йно Тебе́ слу́жит, Небесе́ и земли́ Цари́це, челове́ческий же род хвалы́ Тебе́ прино́сит и Твою́ святу́ю ико́ну почита́ет, сию́ бо во отра́ду и утеше́ние дарова́ла еси́ нам. Научи́ нас, о Всеблага́я, досто́йно сла́вити Тя и воспева́ти ро́ждшемуся от Тебе́ Спаси́телю ми́ра: Аллилу́иа.

Икос 9

Вети́и челове́честии недоумева́ют позна́ти та́йну служе́ния Твоего́ ро́ду христиа́нскому, Богоро́дице, ниже́ мо́гут изъясни́ти си́лу чудотво́рную, от ико́н Твои́х происходя́щую на вся́ку по́льзу душе́вную и теле́сную челове́ком. Мы же, правосла́внии, со слеза́ми ра́дости пред ико́ною Твое́ю свято́ю предстоя́ще, прославля́ем Тя, Благода́тная, и глаго́лем:

Ра́дуйся, А́нгелов ра́дование;

ра́дуйся, Арха́нгелов ликова́ние.

Ра́дуйся, Ю́же на возду́се срета́ют Херуви́ми;

ра́дуйся, Е́йже похва́льная прино́сят Серафи́ми.

Ра́дуйся, све́тлое Це́ркве Небе́сныя и земны́я украше́ние;

ра́дуйся, всех челове́к и безпло́тных удивле́ние.

Ра́дуйся, от во́инств Небе́сных почита́емая;

ра́дуйся, от земноро́дных поклоне́нием прославля́емая.

Ра́дуйся, о́бразом Твои́м умы́ на́ша возводя́щая к ми́ру Го́рнему;

ра́дуйся, Путеводи́тельница на́ша к Оте́честву Небе́сному.

Ра́дуйся, всех нас при Кресте́ Сы́на Твоего́ усынови́вшая;

ра́дуйся, сия́нием души́ Твоея́ всю зе́млю просвети́вшая.

Ра́дуйся, Всеми́лостивая Влады́чице, прему́дрость и ра́зум ве́рным лю́дем Твои́м да́рующая.

Кондак 10

Спасти́ хотя́ мир от безу́мия и пре́лести вра́жия, Человеколю́бец Госпо́дь чу́дную ико́ну Твою́, Богома́ти, дарова́, пред не́юже помраче́ннии умо́м исцеля́ются, бесну́ющиися от де́монов свобожда́ются, скорбя́щии утеше́ние и ра́дость обрета́ют. Те́мже прославля́юще Бо́га, подаю́щаго нам таковы́я ми́лости, вопие́м Ему́ благода́рне: Аллилу́иа.

Икос 10

Стена́ еси́ необори́мая и покро́в нам, Всенепоро́чная, сопроти́в ополче́ний ви́димых и неви́димых враг, огражда́ющи нас от вся́ких бед и боле́зней. Сего́ ра́ди припа́дающе ко ико́не Твое́й с ве́рою в по́мощь благода́тную и врачевство́ всех неду́гов душе́вных и теле́сных, ра́достно вопие́м Ти си́це:

Ра́дуйся, от путе́й поги́бельных нас удаля́ющая;

ра́дуйся, на вся́ку и́стину и пра́вду наставля́ющая.

Ра́дуйся, ду́ха боле́зни и уны́ния отгна́ние;

ра́дуйся, ду́ха ра́зума и кре́пости стяжа́ние.

Ра́дуйся, враги́ си́лою Бо́жиею посрамля́ющая;

ра́дуйся, сове́ты нечести́вых разоря́ющая.

Ра́дуйся, бесну́ющимся здра́вие подаю́щая;

ра́дуйся, вся лю́тыя неду́ги врачу́ющая.

Ра́дуйся, от сме́рти духо́вныя нас избавля́ющая;

ра́дуйся, слеза́ми Твои́ми грехи́ на́ша омыва́ющая.

Ра́дуйся, ра́достию духо́вною нас ди́вно насыща́ющая;

ра́дуйся, в жизнь бу́дущаго ве́ка нас вводя́щая.

Ра́дуйся, Всеми́лостивая Влады́чице, прему́дрость и ра́зум ве́рным лю́дем Твои́м да́рующая.

Кондак 11

Пе́ние благода́рственное прино́сим пред пречи́стым о́бразом Твои́м, Пренепоро́чная, за неизрече́нное Твое́ милосе́рдие и мо́лимся, о Богоблагода́тная: огради́ ум наш и се́рдце от тлетво́рных уче́ний, неве́рия и суеве́рия, сохрани́ зе́млю на́шу от вся́ких нестрое́ний, врага́ми ве́ры воздвиза́емых, и сподо́би нас чи́стым се́рдцем сла́вити Созда́теля на́шего, пою́ще песнь: Аллилу́иа.

Икос 11

Я́ко светоприе́мную свещу́ зрим ико́ну Твою́, Богома́ти, сия́нием чуде́с зе́млю на́шу просвеща́ющую, на путь спасе́ния нас наставля́ющую и сердца́ на́ша любо́вию воспламеня́ющую к Тебе́, Пречи́стей Ма́тери Го́спода. Мы же, ве́дуще си́лу благода́ти Твоея́, пе́сньми ра́достными прославля́ем Тя си́це:

Ра́дуйся, прему́дростию Соломо́на превы́шшая;

ра́дуйся, сокрове́нныя та́йны Бо́жия ве́рным открыва́ющая.

Ра́дуйся, любому́дрыя нему́дрыя явля́ющая;

ра́дуйся, мо́лние, ду́ши просвеща́ющая.

Ра́дуйся, су́етную му́дрость ве́ка сего́ посрамля́ющая;

ра́дуйся, ослепле́нныя е́ю на путь пра́вый наставля́ющая.

Ра́дуйся, и́скренне моля́щимся ум обновля́ющая;

ра́дуйся, в час недоуме́ний мысль бла́гу на се́рдце полага́ющая.

Ра́дуйся, Прему́дрости и бла́гости Бо́жия открове́ние;

ра́дуйся, яви́вшая нам ди́вную ико́ну Твою́, я́ко дар Небе́сный.

Ра́дуйся, исто́чниче ра́дости непреста́нныя;

ра́дуйся, Го́рняго ми́ра Красото́ неизрече́нная.

Ра́дуйся, Всеми́лостивая Влады́чице, прему́дрость и ра́зум ве́рным лю́дем Твои́м да́рующая.

Кондак 12

Благода́ть Боже́ственную испроси́ у Сы́на Твоего́ и Бо́га, о Всеблага́я, пода́ждь нам ру́ку по́мощи, да не поги́бнем во гресе́х на́ших; согре́й нас любо́вию Твое́ю, очи́сти умы́ на́ша от гордели́вых помысло́в, просвети́ серде́чныя о́чи на́ша к зре́нию пути́ смире́ния и сподо́би нас в жи́зни сей и в Ца́рстве Небе́снем воспева́ти Творцу́ и Созда́телю на́шему: Аллилу́иа.

Икос 12

Пою́ще чудеса́, от ико́ны Твоея́ явле́нная, Влады́чице, хва́лим, сла́вим и велича́ем Тя, честне́йшую вои́стину Херу́вим и сла́внейшую без сравне́ния Серафи́м. При́зри с Небесе́, Богоро́дице, на предстоя́щия пред свято́ю ико́ною Твое́ю и благода́ть Твою́ ниспосли́ нам, изба́ви от вся́ких бед и искуше́ний вра́жиих всех, я́ко Засту́пнице и Храни́тельнице на́шей вопию́щих Ти:

Ра́дуйся, моли́твами Твои́ми весь мир спаса́ющая;

ра́дуйся, све́том чистоты́ Твоея́ всех просвеща́ющая.

Ра́дуйся, ны́нешняго ско́рбнаго ве́ка утеше́ние;

ра́дуйся, во́ли Госпо́дни открове́ние.

Ра́дуйся, зе́млю Ру́сскую в достоя́ние Себе́ избра́вшая;

ра́дуйся, явле́нием чудотво́рных ико́н Твои́х сию́ благослови́вшая.

Ра́дуйся, чудесы́ от о́браза Твоего́ к Све́ту и́стины нас возводя́щая;

ра́дуйся, почита́ющих лик Твой незри́мо благода́тию осеня́ющая.

Ра́дуйся, ра́дость благода́тную в сердца́ боголюби́вая излива́ющая;

ра́дуйся, две́ри милосе́рдия Бо́жия хода́тайством Твои́м отверза́ющая.

Ра́дуйся, в стяжа́нии даро́в Свята́го Ду́ха нам поможе́ние;

ра́дуйся, Же́но, еди́на Чи́стая и Благослове́нная.

Ра́дуйся, Всеми́лостивая Влады́чице, прему́дрость и ра́зум ве́рным лю́дем Твои́м да́рующая.

Кондак 13

О́, Всепе́тая Ма́ти Присносу́щнаго Све́та и О́тчия Прему́дрости! Ты еси́ свет омраче́нных, прибавле́ние ума́ и ра́дость серде́ц на́ших; услы́ши и приими́ моле́ние нас гре́шных, умудри́ нас неразу́мных и наста́ви на пе́ние и моли́тву пред ико́ною Твое́ю ди́вною. Не преста́й моли́ти Сы́на Твоего́ и Бо́га о нас, недосто́йных рабе́х Твои́х, сла́вящих Тя и пою́щих Ему́: Аллилу́иа.

Молитва

О́, Пречи́стая Богоро́дице, даро́в духо́вных Пода́тельнице, До́ме, Его́же созда́ Себе́ Прему́дрость Бо́жия, от ми́ра к преми́рным ум наш возводя́щая и всех к позна́нию ра́зума приводя́щая! Приими́ моле́бное пе́ние от нас, недосто́йных рабо́в Твои́х, с ве́рою и умиле́нием покланя́ющихся пред пречи́стым о́бразом Твои́м. Умоли́ Сы́на Твоего́ и Бо́га на́шего, да да́рует власте́м на́шим му́дрость и си́лу, судия́м пра́вду и нелицеприя́тие, па́стырем му́дрость духо́вную и ре́вность, наста́вником смиренному́дрие, ча́дом послуша́ние, всем же нам дух ра́зума и благоче́стия, дух смире́ния и кро́тости, дух чистоты́ и пра́вды. Пода́ждь нам, Всепе́тая Ма́ти, ума́ прибавле́ние, умири́, соедини́ во вражде́ и разделе́нии су́щия и положи́ им сою́з любви́ неразруши́мый, всех заблу́дших от неразу́мия к све́ту и́стины Христо́вы обрати́, на путь стра́ха Бо́жия, воздержа́ния и трудолю́бия наста́ви, сло́во прему́дрости и душа́м поле́зное зна́ние прося́щим да́руй, осени́ нас ве́чною ра́достию, Херуви́мов честне́йшая и Серафи́мов сла́внейшая су́щи. Мы же, ди́вная дела́ и многоразу́мную прему́дрость Бо́жию в ми́ре и жи́зни на́шей ви́дяще, устрани́мся земны́я суеты́ и лука́вых попече́ний, и умы́, и сердца́ на́ши на Небеса́ возведе́м, я́ко да Твои́м заступле́нием и по́мощию сла́ву, хвалу́, благодаре́ние и поклоне́ние за вся в Тро́ице сла́вимому Бо́гу и всех Созда́телю воздади́м, ны́не и при́сно и во ве́ки веко́в. Ами́нь.